Hrúbka tepelnej izolácie vo vonkajšom tepelnoizolačnom kontaktnom systéme (ETICS) aplikovanom na obvodovom plášti sa navrhuje výpočtom, ktorý vyplýva z STN EN ISO 6946 a STN EN ISO 52016_1, pričom je potrebné preukázať splnenie štyroch kritérií reprezentujúcich požiadavky na tepelnú ochranu stavebných konštrukcií a budov podľa STN 73 0540-2+Z1+Z2: 2019 Tepelná ochrana budov. Tepelnotechnické vlastnosti stavebných konštrukcií a budov. Časť 2 : Funkčné požiadavky. Znamená to, že nepostačuje navrhnúť hrúbku tepelnej izolácie pre výsek obvodového plášťa na neprekročenie maximálnej normou stanovenej hodnoty súčiniteľa prechodu tepla U (W/(m2.K) stanoveného v závislosti na úrovni výstavby, ale je nutné navrhnúť potrebnú hrúbku s ohľadom na splnenie hygienického kritéria, t.j. zabezpečenia vnútornej povrchovej teploty vyššej ako je kritická teplota rizika rastu plesní v miestach tepelných mostov pri uvažovaní teplotných a vlhkostných podmienkach pôsobenia podľa lokality osadenia budovy a účelu užívania miestnosti. Takto navrhnutou hrúbkou tepelnej izolácie by sa malo preukázať splnenie energetického kritéria (pri uvažovaní počtu dennostupňov 3422 K.deň) určeného v závislosti na faktore tvaru budovy. Navrhnutou hrúbkou tepelnej izolácie v súčinnosti s ostatnými úpravami by sa mal preukázať predpoklad splnenia potreby energie na vykurovanie spĺňajúce predpoklad dosiahnutia požadovanej triedy energetickej hospodárnosti podľa vyhlášky MVRR SR č. 364/2012 Z. z., ktorou sa vykonáva zákon č. 555/2005 Z. z. o energetickej hospodárnosti budov v znení neskorších predpisov. Preukázanie splnenia tepelnotechnických požiadaviek je povinnosťou spracovateľa (autorizovaného inžiniera) projektovej dokumentácie na stavebné povolenie, ktorej súčasťou je aj projektové energetické hodnotenie.